|  |
| --- |
| ***Директни плащания*** |

**1. Условията за подпомагане по схемите за директни плащания за Кампания 2020 и развитието на преговорния процес за бъдещата ОСП ще бъдат представени на земеделските стопани по време на информационната кампания на Министерството на земеделието, храните и горите, която ще стартира на 7 февруари 2020 г.** Срещите със земеделските стопани ще се проведат във всички областни градове на страната по предварително определен график и ще приключат на 21 февруари 2020 г. Първите две срещи са планирани да се проведат на 7 февруари във Варна и Плевен. По време на информационната кампания земеделските стопани ще имат възможност да получат информация за измененията в условията на схемите за подпомагане за предстоящата кампания и подаването на заявления, както и да зададат конкретни въпроси по обсъжданите теми. Представителите на МЗХГ ще запознаят фермерите и с приоритетите на новата ОСП, целите и инструментите за подпомагане. Графикът за предстоящите срещи със земеделските стопани е достъпен на адрес: <https://www.mzh.government.bg/media/uploads/2020/01/29/grafik_sre6ti.pdf>.

**2. На 31 януари 2020 г. приключи крайният срок за подаване на документи за доказване на реализация по схемите за обвързана подкрепа за плодове и зеленчуци**. До тази дата земеделските стопани, кандидатствали за Кампания 2019 по схемите за обвързано подпомагане за плодове, зеленчуци и зеленчуци - оранжерийно производство следваше да подадат декларация по образец и да предоставят необходимите документи.

|  |  |
| --- | --- |
| ***Визия за ОСП след 2020 г.*** |  |

**3. Приоритетите на Хърватското председателство, Европейската зелена сделка и Преходния регламент са темите, обсъдени на първото заседание на Съвета по земеделие и рибарство под председателството на Хърватия, проведен в Брюксел, на 27 февруари 2020 г.** Срещата започна с представяне на приоритетите и работната програма на Хърватското председателство през първата половина на 2020 г. Заместник-председателят на ЕК г-н Франс Тимерманс, направи кратко представяне на Европейската зелена сделка, чиято цел е да трансформира Европа в първия климатично неутрален континент в света до 2050 г. Министрите обмениха мнения относно предложението на Европейската комисия. Тъй като различните региони в Европа използват в различна степен възобновяеми („зелени“) енергийни източници, предложението за Европейска зелена сделка включва също и създаването на Фонд за справедлив преход. Този фонд има за цел да осигури допълнителна финансова подкрепа в прехода към използването на възобновяеми енергийни източници за регионите във всички държави- членки, които в момента използват в значителна степен изкопаеми горива за енергийни нужди. Германия представи своята концепция за европейска емблема за хуманно отношение към животните, която получи широка подкрепа от държавите членки. По отношение на Преходния регламент част от делегациите заявиха, че едногодишният преходен период може да не бъде достатъчен и предложиха двугодишен преход, за да се гарантира, че новите програми ще могат да влязат в сила. Комисарят по земеделие Януш Войчеховски изрази благодарност за готовността на министрите да действат неотложно и призова съзаконодателите да приемат регламента до лятото. Комисарят по здравеопазване и безопасност на храните г-жа Стела Кириакидес, представи пред министрите резултатите от конференцията на високо ниво за африканската чума по свинете, проведена в Берлин на 17 януари. Във втората част на срещата министрите обсъдиха със секретаря по селско стопанство на САЩ въпроси, свързани с устойчивостта, иновациите и изследванията. Засегнати бяха и търговски теми от значение за държавите членки, като търговията с плодове и зеленчуци, маслини и митата за внос на европейски вина. Испания, Франция и Германия представиха съвместна декларация относно бъдещата ОСП в контекста на Европейската зелена сделка. Последва декларация на Словения, Португалия и още 14 държави-членки относно липсата на ясно обозначение за произход на меда върху продуктите, където има смесен мед. Още за приоритетите на Хърватското председателство можете да прочетете в Приложение 1.

**4. Европейската комисия (ЕК) ще търси доказателства за опазването на биоразнообразието във всички политики, включително и в проекта на стратегия за земеделието.** Според проекта на Стратегия за биоразнообразието до 2030 г., ЕС ще въведе нови стандарти за биоразнообразие в търговската, индустриалната, земеделската и икономическата политики, целящи възстановяването на природата. От гледна точка на земеделието се предлага 30% от земеделската земя да бъде под биологично производство до края на това десетилетие. Според планове, които все още се обсъждат, ЕК ще изисква да се намали наполовина риска и употребата на пестициди. Обсъжда се въвеждането на цел от 10% от земеделските земи да бъдат отделени за непроизводствени и ландшафтни характеристики. Стратегията ще изисква промотирането на устойчиви земеделски практики, вкл. земеделие, съвместимо с климата и консервационно земеделие, агроекология, мултифункционално планиране на ландшафтите и междусекторно интегрирано управление. Основен елемент е засилването на синергията между социалния и екологичния стълб на устойчивото развитие. Според авторите, основните причини за загуба на биоразнообразие са промените в земеползването, климатичните промени, замърсяването, навлизането на инвазивни чужди видове, допълнени от неустойчиво производство и потребление. Някои елементи от глобалната рамка за биоразнообразие след 2020 г. включват: забрана за преобразуване на съществуващите влажни зони, постоянно затревени площи, естествени гори и други естествени еко-системи; спиране на намаляването на опрашителите; увеличаване на пропорцията на земеделска земя, управлявана според агро-екологичните принципи и намаляването на използваните пестициди и минерални торове.

**5. Новите сателитни технологии за наблюдение на площите трябва да се използват по-добре за наблюдение на изискванията, свързани с околна среда и климат, се посочва в доклад на Европейската сметна палата**. Прилагане на новите сателитни технологии за наблюдение на селскостопанската активност са силно популяризирани от Комисията сред държавите членки, но все още съществуват редица пречки за тяхната широка употреба. Твърде вероятно е тези сателитни технологии (това са сателитите, които формират „Коперник“, сателитната система на ЕС) да променят напълно начина, по който се управлява и наблюдава ОСП. Според мнението на одиторите, през последните няколко години, ЕС стимулира активно прилагането на сателитните технологии за контрол на директните плащания при схемите, базирани площ и оценка на допустимостта на фермерите-кандидати по схемите. От друга страна, е постигнат значително по-нисък напредък при употребата на сателитните технологии за контрол на екологичните и климатични изисквания по схемите за директни плащания. През май 2018 год., Разплащателната агенция в италианската провинция Фоджа е първата в ЕС, която започва да прилага метода на дистанционно наблюдение (бел. това е наименованието за наблюдение на дейността на фермерите чрез сателитни изображения) за извършване на проверки и контрол по схемите за директни плащания, базирани на площ. През 2019 год. още 15 разплащателни агенции в ЕС приемат същия подход. 13 разплащателни агенции в други осем държави-членки проявяват интерес към прилагането на системата през 2020 год. През 2019 год. нито една разплащателна агенция не е прилагала метода на „дистанционното наблюдение“ за контрол на екологичните изисквания по схемите на площ за директни плащания, както и мерките за развитие на селските райони. Одиторите също са установили, че голяма част от предложените индикатори за наблюдение на ОСП след 2020 г. също не са пригодени за наблюдение чрез дистанционен мониторинг със сателитни изображения. За повече информация, пълният доклад на Европейската сметна палата, може да бъде намерен на следната връзка: <https://bit.ly/37vf4NE>

|  |  |
| --- | --- |
| ***Още от ЕС и света*** |  |

**6. На 27 януари заместник председателят на ЕК Франс Тимерманс заяви, че Комисията трябва да прецени всички екологичните цели в стратегическите планове на ОСП спрямо основната цел Европа да стане първият въглеродно неутрален континент до 2050 г.** По време на краткото си 10-минутно изказване той описа Европейската зелена сделка като определяща посоката за постигане на целите от срещата на високо ниво по въпросите на климата в Париж, в отговор на едно от най-големите предизвикателства, с които ЕС се е сблъсквал. Г-н Тимерманс подчерта, че обявяването на Зелената сделка (11 декември) се случва в момент на голяма трансформация. Съюзът трябва да е водещ при ограничаването на повишението на температурите на земята, като селскостопанският сектор играе ключова роля за това. Земеделските земи и горското стопанство могат да действат като въглеродни депа, а секторът трябва драстично да намали използването на пестициди, за да гарантира устойчиво и справедливо земеделие и бъдеще за земеделските общности. Г-н Тимерманс призова министрите да погледнат сериозно и на двата стълба на ОСП, за да се уверят, че са насочени в правилната посока. От предварителните разговори с делегациите е разбрал, че има много притеснения, тревожност и високо ниво на скептицизъм в селскостопанското общество. Но ако се предприемат правилните стъпки „можем да гарантираме устойчивост в земеделието и селскостопанската общност“. Предстоящата стратегия от „Фермата до трапезата“ трябва да е готова през май или юни и ще покаже пътя напред, заяви заместник-председателят на ЕК и обеща да работи усилено по Зелената сделка, която е основана на пакт с обществото.

**Приложение 1**

**Приоритети на Хърватското председателство**

Министърът на земеделието на Хърватия г-жа Мария Вучкович заяви желанието на председателството да подготви пакета за реформа на ОСП в очакване на преговорите за многогодишната финансова рамка по време на шестмесечния си мандат и да осигури частичен общ подход относно преходните правила за 2021 г., за заседанието на Съвета по земеделие и рибарство на 23-24 март. Хърватското председателство ще се стреми, също така, да приеме Регламента относно преходните правила до края на председателството, за да се осигури приемственост с новия бюджетен период.

Г-жа Вучкович изрази желанието си за по-опростена селскостопанска политика, адаптирана към нуждите на държавите членки и в съответствие с по-високите климатични цели. Тя представи четирите ключови елемента на председателството на своята страна - Европа, която се развива, свързва, защитава и е влиятелен глобален лидер и силен партньор на съседите. Обеща да продължи дебата за новата Европейска стратегия за горите за периода след 2020 г. Заяви, че председателството има за цел да насърчи укрепването на семейните стопанства, като двигател за съживяване и обновяване на поколенията в селските райони.

 Г-жа Вучкович обяви организирането на конференция на тема „Предизвикателства и перспективи за семейното земеделие и младежите в селата“, която ще се проведе в Загреб (17-18 март), в контекста на Десетилетието на ООН за семейното земеделие (2019-2028 г.) Под мотото „Силна Европа в един свят на предизвикателствата“ председателството планира дискусии относно международната търговия. Както Европейската зелена сделка, така и Стратегията „От фермата до трапезата“, ще бъдат централни теми, като последната се очаква да бъде представена през май или юни. По въпросите на безопасността на храните и санитарните и фитосанитарните въпроси, ще бъде застъпено еднакво ниво на фитосанитарна защита в рамките на ЕС и равни условия за европейските производители и търговци. По време на Международната година на здравето на растенията на ООН председателството ще работи за осигуряване на „ общи правила на равнището на Съюза “, свързани с производството, инспекцията, вземането на проби, вноса, движението и сертифицирането на растителен материал, като се ангажираха да насърчават „уведомяването, откриването и ликвидирането на вредители.“ В рамките на безопасността на храните, ветеринарните и хуманните грижи за животните, председателството ще продължи да ръководи дискусии относно мерките за предотвратяване, контрол и ликвидиране на болести по животните на европейско равнище.

В своето изказване г-жа Вучкович заяви, че все още нерешените подробности за бюджета ще бъдат обсъдени от лидерите на ЕС на извънредната европейска среща на върха на 20 февруари.